আই অ্যাম আ ফিউজিটিভ ফ্রম আ চেইন গ্যাং
আই অ্যাম আ ফিউজিটিভ ফ্রম আ চেইন গ্যাং (ইংরেজি: I Am a Fugitive from a Chain Gang, অনুবাদ 'আমি একটি চেইন গ্যাংয়ের পলাতক ব্যক্তি') হল মারভিন লেরয় পরিচালিত ১৯৩২ সালের মার্কিন অপরাধ-নাট্য চলচ্চিত্র। ট্রু ডিটেকটিভ সাময়িকীতে ধারাবাহিকভাবে প্রকাশিত রবার্ট এলিয়ট বার্নসের আত্মজীবনীমূলক আই অ্যাম আ ফিউজিটিভ ফ্রম আ জর্জিয়া চেইন গ্যাং অবলম্বনে ছবিটির চিত্রনাট্য রচনা করেছেন হাওয়ার্ড জে. গ্রিন ও ব্রাউন হোমস। এতে প্রধান চরিত্রে অভিনয় করেন পল মুনি। চলচ্চিত্রটি ১৯৩২ সালের ১০ নভেম্বর মুক্তি পায়। ছবিটি ইতিবাচক সমালোচনা অর্জন করে এবং তিনটি একাডেমি পুরস্কারের মনোনয়ন লাভ করে। ১৯৯১ সালে চলচ্চিত্রটি "সাংস্কৃতিক, ঐতিহাসিক, বা নান্দনিকভাবে গুরুত্বপূর্ণ" বিবেচনায় লাইব্রেরি অব কংগ্রেস মার্কিন যুক্তরাষ্ট্রের জাতীয় চলচ্চিত্র রেজিস্ট্রিতে সংরক্ষণের জন্য নির্বাচন করে।